b'\n_START_ARTICLE_\nFieldspanieli\n_START_SECTION_\nHistoriaa\n_START_PARAGRAPH_\nVuonna 1867 julkaistussa "The Dogs of The British Islands"\xc2\xa0-kirjassa J. Walsh kertoo mustista sek\xc3\xa4 musta-tan- ja maksanv\xc3\xa4risist\xc3\xa4 koirista, joita kasvatti er\xc3\xa4s Burdett. Koirista ei ole tarkempia kuvauksia, mutta Englannissa pidet\xc3\xa4\xc3\xa4n mahdollisena, ett\xc3\xa4 jo vuonna 1836 mainitut koirat olisivat fiedspanielien esi-isi\xc3\xa4._NEWLINE_1878 julkaistussa kolmannessa painoksessa oli raportti siit\xc3\xa4, ett\xc3\xa4 Bullock oli risteytt\xc3\xa4nyt paljon sussexinspanielia ja vesispanielia fieldspanieleihin. Bullock oli Jonesin kanssa hankkinut useimmat Burdettin koirista t\xc3\xa4m\xc3\xa4n \xc3\xa4killisen kuoleman johdosta. Jacobs jatkoi risteytyst\xc3\xa4 sussexinspanieleitten kanssa. Spurgin on vastuussa kirjavista fieldspanieleista. Vuodelta 1795 per\xc3\xa4isin olevalta sussexinspanielilla on ollut hyvin merkitt\xc3\xa4v\xc3\xa4 osuus fieldspanieleiden jalostuksessa.\n_START_SECTION_\nOminaisuudet\n_START_PARAGRAPH_\nV\xc3\xa4rilt\xc3\xa4\xc3\xa4n fieldspanieli on joko maksanruskea, musta, roan tai mik\xc3\xa4 tahansa n\xc3\xa4ist\xc3\xa4 punaruskein (tan) merkein. Kirjava fieldspanieli muistuttaa todella paljon springerspanielia. Musta on rodun alkuper\xc3\xa4inen v\xc3\xa4ri. Korkeus vaihtelee 46 cm molemmin puolin. Paino on 18\xe2\x80\x9325 kg. Turkki on helppohoitoinen, siistiminen riitt\xc3\xa4\xc3\xa4. Fieldspanieli vaatii aikaa kehitty\xc3\xa4kseen, parhaimmillaan koira on veteraani-i\xc3\xa4ss\xc3\xa4._NEWLINE_Fieldspanieli on noutava ja yl\xc3\xb6sajava koira, joka on ihanteellinen vaikeakulkuisessa maastossa mets\xc3\xa4stett\xc3\xa4ess\xc3\xa4. Fieldspanieli on monipuolinen mets\xc3\xa4stysspanieli, joka my\xc3\xb6s ui mielell\xc3\xa4\xc3\xa4n._NEWLINE_Suomessa fieldspanieleilla silm\xc3\xa4t ovat muutamia poikkeuksia lukuun ottamatta terveet ja lonkatkin ovat kohtalaisen hyv\xc3\xa4t.\n_START_SECTION_\nLuonne\n_START_PARAGRAPH_\nFieldspanieli on luonteeltaan yst\xc3\xa4v\xc3\xa4llinen ja iloinen, poikkeuksellisen kuuliainen, itsen\xc3\xa4inen ja herkk\xc3\xa4 spanieli. Omaan v\xc3\xa4keen fieldspanieli kiintyy syv\xc3\xa4sti, mutta vieraita kohtaan se saattaa olla hieman et\xc3\xa4inen. Fieldspanieli on suhteellisen aktiivinen koira, kuitenkin rauhallisempi kuin jotkin muut spanielit. Fieldspanieli on miellytt\xc3\xa4misenhaluinen ja siksi varsin helppo kouluttaa. Fieldspanielin kanssa voi harrastaa melkeinp\xc3\xa4 mit\xc3\xa4 vain, se on erinomainen mets\xc3\xa4stys- tai lenkkikaveri. Fieldspanieli ei juurikaan hauku, eik\xc3\xa4 se sovellu vahtikoiraksi.\n_START_SECTION_\nLevinneisyys\n_START_PARAGRAPH_\nEnglannissa on fieldspanieleita runsaasti yli 500. Vuosina 1992\xe2\x80\x932001 rekister\xc3\xb6innit Englannissa olivat 984 pentua, Ruotsissa 1991\xe2\x80\x932001 303 pentua ja vastaavana aikana Suomessa 343 pentua. Pohjoismaissa rotua on eniten Suomessa ja seuraavana on Ruotsi. Suomessa rekister\xc3\xb6ityjen pentujen v\xc3\xa4rijakauma 1992\xe2\x80\x932001 oli seuraavanlainen: maksanv\xc3\xa4risi\xc3\xa4 191 kpl, mustia 65 kpl, liver-tan 7 kpl, liver-roan 5 ja blue-roan 3 kpl eli yhteens\xc3\xa4 267 pentua.'